อธิบดีกรมอุทยานฯ ย้ายเจ้าหน้าที่อุทยานแห่งชาติแก่งกระจาน 4 คน ชุดที่เคยปฏิบัติงานคดีครอบครองน้ำผึ้งของบิลลี่ เพื่อความสบายใจของทุกฝ่าย
นายธัญญา เนติธรรมกุล อธิบดีกรมอุทยานแห่งชาติสัตว์ป่าและพันธุ์พืช กล่าวว่า ขณะนี้ได้เซ็นคำสั่งย้ายเจ้าหน้าที่อุทยานแห่งชาติแก่งกระจาน 4 คนชุดที่เคยปฏิบัติงานในช่วงปี 2557 และเป็นชุดที่เคยอยู่ในช่วงที่จับกุมคดีครอบครองน้ำผึ้ง ของนายพอละจี รักจงเจริญ (บิลลี่) แกนนำกะเหรี่ยงบ้านบางกลอย เพื่อความสบายใจของทุกภาคส่วน และเปิดทางให้กรมสอบสวนคดีพิเศษ (ดีเอสไอ) สืบสวนสอบสวนคดีบิลลี่ แกนนำกะเหรี่ยงบ้านบางกลอย ที่มีหลักฐานการพบว่าเสียชีวิตแล้ว ซึ่งการย้ายครั้งนี้เป็นการเปิดทางให้ดีเอสไอไปหาผลสอบสวน แต่ยังไม่ได้หมายความว่าพาดพิงหรือปรักปรำใครทุกคนยังเป็นผู้บริสุทธิ์ แต่เพื่อให้เกิดความสบายใจกับทุกส่วน สำหรับการสั่งย้าย 4 เจ้าหน้าที่ ประกอบด้วย นายเกษม ลือฤทธิ์ หัวหน้าหน่วยพิทักษ์เขามะเร็ว (หัวหน้าเขาดอกไม้-อุทยานแห่งชาติแก่งกระจาน) // นายไพฑูรย์ แช่มเทศ (แก่งกระจาน) // นายกฤษณพงศ์ แช่มเทศ (ลาออก) และนายบุญแทน บุษราคัม (เขตรักษาพันธุ์สัตว์ป่ากรมหลวงชุมพรฯ) ซึ่งย้ายเข้ามาส่วนกลางกรมอุทยานแห่งชาติสัตว์ป่าและพันธุ์พืช 1 คน จ.สุราษฎร์ธานี 1 คน และนครสวรรค์ 1 คน        อธิบดีกรมอุทยานฯ กล่าวว่า ส่วนกรณีนายชัยวัฒน์ ลิ้มลิขิตอักษร อดีตหัวหน้าอุทยานแห่งชาติแก่งกระจาน ปัจจุบันเป็นผู้อำนวยการสำนักบริหารพื้นที่อนุรักษ์ที่ 9 (อุบลราชธานี) และอยู่ในชุดจับกุมบิลลี่ในปี 2557 เป็นอำนาจของปลัดกระทรวงทรัพยากรธรรมชาติและสิ่งแวดล้อม ขณะนี้ยังไม่มีเรื่องจากดีเอสไอจะขอสอบสวนใครหรือเจ้าหน้าที่กรมอุทยานฯ ดังนั้นทุกคนยังคงเป็นผู้บริสุทธิ์อยู่